«Charter-Hilde» ber TV 2 stoppe Senkveld-innslag
- Jeg syns at de kunne ha valgt et annet tema. Barn er de som er mest sårbare, og det verste en kan være med på er jo å være sammen med folk som har drukket. Det er et mareritt å være med på, forteller Hilde Skovdahl Jørstad kjent fra «Sydenliv» til VG Nett. På sine mange Sydenturer har avholdskvinnen sett mange fulle foreldre og triste skjebner. I kveldens «Senkveld»-duell konkurrerer Thomas Numme og Harald Rønneberg mot Maria Mena og Asbjørn Slettemark i Syden. I innslaget som ble filmet på Mallorca er de fire deltakerne ute på byen, for så å stå opp tidlig dagen derpå for å være barnevakter i bakrus. Hilde Skovdahl Jørstad mener at TV 2 burde stoppe innslaget fra å bli sendt på TV. - Jeg syns det er bra at dette temaet kommer opp, og enda bedre at folk reagerer på det. Men nå som det har kommet opp, og de vet at folk reagerer, så synes jeg ikke at innslaget bør bli sendt på TV, sier hun.- Jeg skjønner at dette eksempelet er uskyldig, og at disse barna ikke har blitt utsatt for noe, men jeg liker ikke kombinasjonen. De trenger ikke å dra barn inn i dette. Samtidig så blir det en oppmuntring til at når en er på sydenferie så skal en være full, og det er ikke bra, sier hun, og legger til: - Familieturer skal være en tur for barna, og en ferie uten alkohol. Det må være grenser for hva man kan tulle med. Det er utrolig mange andre morsomme ting man kunne ha funnet på dagen derpå enn dette. TV2s programdirektør Bård Eriksen sier at TV2 kommer til å sende innslaget i dag. - Vi kommer til å sende innslaget. Jeg anbefaler alle å se innslaget før de kommenterer det, sier han. Har dere vurdert å ikke sende innslaget? - Nei, vi kommer til å sende det.
Hilde Skovdahl Jørstad reagerer sterkt på at Thomas og Harald konkurrerer med Maria Mena og Asbjørn Slettemark i hvem som er den beste, bakfulle barnevakten i Syden.